钦定古今图书集成/明伦汇编/官常典/第212卷 > 崔龟从
## 钦定古今图书集成/明伦汇编/官常典/第212卷 > 崔龟从

按《唐书崔元略传》：“大中时，又有宰相崔龟从，字元告，
初举进士，复以贤良方正拔萃，三中其科，拜右拾遗。
太和初，迁太常博士，最明礼家沿革，问不虚酬。定敬
宗庙室祝辞，皇帝不可云孝弟，九宫皆列星，不容为
大祠。大臣薨，不于讣日，辍朝乃在数日外。”因引贞观
时任瑰卒，有司对仗奏，太宗责其不知礼。岑文本殁，
“是夕罢警严，张公谨亡，哭不避辰日，故闵悼之切，不
宜过时。”又言“三品以上官，非经任将相密近，不宜辍
朝。”诏皆可其议，九宫遂为中祠。再迁至司勋郎中、知
制诰，真拜中书舍人，历户部侍郎。大中四年，以中书
侍郎同中书门下平章事。再岁，罢为宣武军节度使。
数徙镇，卒。